বাংলাদেশের গুরুশিল্পী জয়নুল আবেদিন, কামরুল হাসান, সফিউদ্দীন আহমেদ, মোহাম্মদ কিবরিয়া, এসএম সুলতান প্রমুখ শিল্পী ভারতের কলকাতায়ই শিল্পশিক্ষা নিয়ে বাংলাদেশকে সমৃদ্ধ করেছেন। দ্বিবার্ষিক এশীয় চারুকলা প্রদর্শনীতে ভারতের শিল্পীরা আধুনিক ধারার শিল্পভাবনা দেখাতে চেয়েছেন। ক্যানভাসে তেল, ডিজিটাল প্রিন্ট, এচিং-মিশ্রমাধ্যম, স্থাপনাশিল্প ও পারফরম্যান্সসহ নানামাত্রিক উপস্থাপনায় একেবারে সমকালীন শিল্পমাত্রার কথা বোঝা যায়। সঞ্চয়ন ঘোষের পারফরমিং আর্টের বিষয় হলো ‘রিডিং ফ্রম জেন্ডারড ল্যান্ড’ – নয়জন নারীর বই পাঠ করার ভঙ্গিতে অভিনয় করার আয়োজনে যুক্ত হয়েছে সাদা কাপড়, ৪০ বস্তা বালি। এ ছাড়া অমিত বিশ্বাসের ‘দ্য ব্যাচেলর’ শিল্পকর্মে রশিতে শুকোতে দেওয়া জামার উপস্থিতিকে শূন্যতা হিসেবে দেখা যায়। ভারতের ১৩ জন শিল্পীর কাজে রয়েছে নিজস্ব শৈলী।